# haṁsadūtaṁ

dukūlaṁ bibhrāṇo dalitaharitāladyutibharaṁ

javāpuṣpaśreṇīrucirucirapādāmbujatalaḥ |

tamālaśyāmāṅgo davahasitalīlāñcitamukhaḥ

parānandābhogaḥ sphuratu hṛdi me ko.api puruṣaḥ ||1

yadā yāto gopīhṛdayamadano nandasadanān

mukundo gāndinyāstanayamanuvindan madhupurīm |

tadāmānkṣīccintāsariti ghanaghūrṇāparicayair

agādhāyāṁ bādhāmayapayasi rādhā virahiṇī ||2

kadācit khedāgniṁ vighaṭayitumantargatamasau

sahālībhirlebhe taralitamanā yāmunataṭīm |

cirādasyāścittaṁ paricitakuṭīrakalanād

avasthā tastāra sphuṭamatha suṣupteḥ priyasakhī ||3

tadā niṣpandāṅgī kalitanalinīpallavakulaiḥ

parīṇāhāt premanāmakuśalaśatāśaṅkihṛdayaiḥ |

dṛgambhogambhīrīkṛtamihiraputrīlaharībhiḥ

vilīnā dhulīnāmupari parivavre parijanaiḥ ||4

tatastāṁ nyastāṅgīmurasi lalitāyāḥ kamalinī

palāśaiḥ kālindīsalilaśiśirairvījitatanum |

parāvṛtaśvāsāṅkuracalitakaṇṭhiṁ kalayatāṁ

sakhīsandohānāṁ pramadabharaśālī dhvanirabhūt ||5

nidhāyāṅke paṅkeruhadalaviṭaṅkasya lalitā

tato rādhāṁ nīrāharaṇasaraṇau nyastacaraṇā |

milantaṁ kālindīpulinabhuvi khelāñcitagatiṁ

dadarśāgre kaṁcin madhuravirutaṁ śvetagarutam ||6

tadālokastokocchvasitahṛdayā sādaramasau

praṇāmaṁ śaṁsantī laghu laghu samāsādya savidham |

dhṛtotkaṇṭhā sadyo harisadasi sandeśaharaṇe

varaṁ dūtaṁ mene tamatilalitaṁ hanta lalitā ||7

amarṣāt premerṣyāṁ sapadi dadhatī kaṁsamathane

pravṛttā haṁsāya svamabhilaṣitaṁ śaṁsitumasau |

na tasyā doṣo.ayaṁ yadiha vihagaṁ prārthitavatī

na kasmin viśrambhaṁ diśati haribhaktipraṇayitā ||8

pavitreṣu prāyo viracayasi toyeṣu vasatiṁ

pramodaṁ nālīke vahasi viśadātmā svayamasi |

tato.ahaṁ duḥkhārtā śaraṇamabalā tvāṁ gatavatī

na yācñā satpakṣe vrajati hi kadācidviphalatām ||9

ciraṁ vismṛtyāsmān virahadahanajvālavikalāḥ

kalāvān sānandaṁ vasati mukharāyāṁ madhuripuḥ |

tadetaṁ sandeśaṁ svamanasi svamādhāya nikhilaṁ

bhavān kṣipraṁ tasya śaraṇapadavīṁ saṅgamayatu ||10

nirastapratyūhaṁ bhavatu bhavato vartmani śivaṁ

samuttiṣṭha kṣipraṁ manasi mudamādhāya sadaraṁ |

adhastāddhāvanto laghu laghu samuttānanayanair

bhavantaṁ vīkṣantāṁ kutukataralā gopaśiśavaḥ ||11

sa vaidagdhīsindhuḥ kaṭhinamatinā dānapatinā

yayā ninye tūrṇaṁ paśupayuvatījīvanapatiḥ |

tayā gantavyā te nikhilajagadekaprathitayā

padavyā bhavyānāṁ tilaka kila dāśārhanagarī ||12

galadbāṣpāsāraplutadhavalagaṇḍā mṛgadṛśo

vidūyante yatra pramadamadanāveśavivaśāḥ |

tvayā vijñātavyā haricaraṇasaṅgapraṇayino

dhruvaṁ sā cakrāṅkīratisakha śatāṅgasya padavī ||13

piban jambūśyāmaṁ mihiraduhiturvāri madhuraṁ

mṛṇālīrbhuñjāno himakarakaṇākomalarucaḥ |

kṣaṇaṁ hṛṣṭastiṣṭhan niviḍaviṭape śākhini sakhe

sukhena prasthānaṁ racayatu bhavān vṛṣṇinagare ||14

balādākrandantī ratapathikamakrūramilitaṁ

vidūrādābhīrītatiranuyayau yena ramaṇam |

tamādau panthānaṁ racaya caritārthā bhavatu te

virājantī sarvopari paramahaṁsasthitiriyam ||15

akasmādasmākaṁ harirapaharann aṁśukacayaṁ

yamārūḍho gūḍhapraṇayalaharīṁ kandalayitum |

tavāśrāntasyāntaḥsthagitaravibimbaḥ kisalayaiḥ

kadambaḥ kādamba tvaritamavalambaḥ sa bhavitā ||16

kirantī lāvaṇyaṁ diśi diśi śikhaṇḍastavakinī

dadhānā sādhīyaḥ kanakavimalajyotivasanam |

tamālaśyāmāṅgī saralamuralīcumbitamukhī

jagau citraṁ yatra prakaṭaparamānandalaharī ||17

tayā bhūyaḥ krīḍārabhasavikasadvallavavadhūr

vapurvallī bhraśyanmṛgamadakaṇaśyāmalikayā |

vidhātavyo hallīsakadalitamallalatikayā

samantādullāsastava manasi rāsasthalikayā ||18

tadante vāsantīviracitamanaṅgotsavakalā-

catuḥśālaṁ śaureḥ sphurati na dṛśau tatra vikireḥ |

tadālokodbhedipramadabhavavismāritagati-

kriye jāte tāvat tvayi bata hatā gopavanitā ||19

mama syādarthānāṁ kṣatiriha vilambādyadapi te

vilokethāḥ sarvaṁ tadapi harikelisthalamidam |

taveyaṁ vyarthā bhavatu śucitā kaḥ sa hi sakhe

guṇo yaścāṇūradviṣi matiniveśāya na bhavet ||20

sakṛdvaṁśīnādaśravaṇamilitābhīrvanitā

rahaḥkrīḍāsākṣī pratipadalatāsadmasubhagaḥ |

sa dhenūnāṁ bandhurmadhumathanakhaṭṭāyitaśilaḥ

kariṣyaty ānandaṁ sapadi tava govardhanagiriḥ ||21

tamevādriṁ cakrāṅkitakarapariṣvaṅgirasikaṁ

mahīcakre śaṅkemahi śikhariṇāṁ śekharatayā |

arātiṁ jñātīnāṁ nanu hariharaṁ yaḥ paribhavan

yathārthaṁ svaṁ nāma vyadhita govardhana iti ||22

tamālasyālokād giri-parisare santi capalāḥ

pulindyo govinda-smaraṇa-rabhasottapta-vapuṣaḥ |

śanais tāsāṁ tāpaṁ kṣaṇam apanayan yāsyati bhavān

avaśyaṁ kālindī-salila-śiśiraiḥ pakṣa-pavanaiḥ ||23

tadante śrīkāntasmaraṇasamaraghāṭīpulakitā

kadambānāṁ vāṭī rasikaparipāṭī sphurayati |

tvamāsīnastasyāṁ na yadi parito nandasi tato

babhūva vyarthā te ghanarasanivāsavyasanitā ||24

śaranmeghaśreṇīpratibhaṭamariṣṭāsuraśiraś

ciraṁ śuṣkaṁ vṛndāvanaparisare drakṣyati bhavān |

yadāroḍhuṁ dūrān milati kila kailāsaśikhari-

bhramākrāntasvānto giriśasuhṛdaḥ kiṅkaragaṇaḥ ||25

ruvan yāhi svairaṁ caramadaśayā cumbitaruco

nitambinyo vṛndāvanabhuvi sakhe santi bahavaḥ |

parāvartiṣyante tulitamurajinnūpuraravāt

tavādhvānāt tāsāṁ bahirapi gatāḥ kṣipramasavaḥ ||26

tvamāsīnaḥ śākhāntaramilitacaṇḍatviṣi sukhaṁ

dadhīthā bhāṇḍīre kṣaṇamapi ghanaśyāmalarucau |

tato haṁsaṁ bibhrannikhilanabhasaścitramiṣayā

sa vardhiṣṇuṁ viṣṇuṁ kalitadaracakraṁ tulayitā ||27

tvamaṣṭābhirnetrairvigaladamalapremasalilair

muhuḥ siktastambāṁ catura caturāsyasthitibhuvam |

jihīthāḥ vikhyātāṁ sphutamiha bhavadbāndhavarathaṁ

praviṣṭaṁ maṁsyante vidhimaṭavidevyastvayi gate ||28

udañcannetrāmbhaḥprasaralaharīpicchilapatha-

skhalatpādanyāsapraṇihitavilambākuladhiyaḥ |

harau yasmin magne tvaritayamunākulagamana-

spṛhākṣiptā gopyo yayuranupadaṁ kāmapi daśām ||29

muhurlasyakrīḍāpramadamiladāhopuruṣikā

vikāśena bhraṣṭaiḥ phaṇimaṇikulairdhūmalarucau |

purastasmin nīpadrumakusumakiñjalkasurabhau

tvayā puṇye peyaṁ madhuramudakaṁ kāliyahrade ||30

tṛṇāvartārātervirahadavasantāpitatanoḥ

sadābhīrīvṛndapraṇayabahumānonnatividaḥ |

vidhātavyo navyastavakabharasaṁvardhitaśucas

tvayā vṛndādevyāḥ paramavinayādvandanavidhiḥ ||31

iti krāntvā kekākṛtavirutamekādaśavanaṁ

ghanībhūtaṁ cutairvraja madhuvanaṁ dvādaśamidam |

purī yasminn āste yadukulabhuvāṁ nirmayayaśo-

bharāṇāṁ dhārābhirvalitadharitrīparisarā ||32

niketairākīrṇā giriśagiriḍimbhapratibhaṭair

avaṣṭambhastambhāvalivilasitaiḥ puṣpitavanā |

niviṣṭā kālindītaṭabhuvi tavādhāsāti sakhe

samastādānandaṁ madhurajalavṛndā madhupurī ||33

vṛṣaḥ śambhoryasyāṁ daśati navamekatra yavasaṁ

viriñceranyasmin gilati kalahaṁso visalatām |

kvacit kroñcārāteḥ kavalayati kekī viṣadharaṁ

vilīḍhe śallakyā valaripukarī pallavamitaḥ ||34

arodhiṣṭhāḥ kāyān na hi vicalitāṁ pracchadapaṭīṁ

vimuktāmajñāsīḥ pathi pathi na muktāvalimapi |

ayi śrīgovindasmaraṇamadirāmattahṛdaye

satīti khyātiste hasati kulaṭānāṁ kulamidam ||35

asavyaṁ bibhrāṇā padamadhūtalākṣārasamasau

prayātāhaṁ mugdhe virama mama veśaiḥ kimadhunā |

amandādāśaṅke sakhi purapurandhrikalakalād

alindāgre vṛndāvanakusumadhanvā vijayate ||36

ayaṁ līlāpāṅgasnapitapuravīthīparisaro

navāśokottaṁsaścalati purataḥ kaṁsavijayī |

kimasmān etasmin maṇibhavanapṛṣṭhādvinudatī

tvamekā stabdhākṣī sthagayasi gavākṣāvalimapi ||37

muhuḥ śūnyāṁ dṛṣṭiṁ vahasi dhyāyasi sadā

śṛṇoṣi pratyakṣaṁ navaparijanavijñāpanaśataṁ |

tataḥ śaṅke paṅkeruhamukhi yayau śyāmalaruciḥ

sa yūno mūrtaṁ sambhava nayanavīthīpathikatām ||38

vilajjaṁ mā rodīriha sakhi punaryāsyati hari-

stavāpaṅgakrīḍāniviḍaparicaryāgrahilatām |

iti svairaṁ yasyāṁ pathi pathi murārerabhinava-

praveśe nārīṇāṁ ratirabhasajalpā vavṛdhire ||39

sakhe sākṣāddāmodaravadanacandrāvakalana-

sphuratpremānandaprakaralaharīcumbitadhiyaḥ |

muhuratrābhīrīsamudayaśironyastavipada-

stavākṣṇorānandaṁ vidadhīta purā pauravanitāḥ ||40

atha bhrāmaṁ bhrāmaṁ kramaghaṭanayā saṅkaṭatarān

nivāsān vṛṣṇīnāmanusara purīmadhavasitam |

murārāteryatra sthagitagagaṇābhirvijayate

patābhiḥ santāpitabhuvanamantaḥpuravaram ||41

yadutsaṅge tuṅgasphaṭikaracitāḥ santi parito

marālāmāṇikyaprakaraghaṭitatrauṭicaraṇāḥ |

suhṛdbuddhyā haṁsāḥ kalitamadhurasyāmbujabhuvaḥ

samaryādaṁ yeṣāṁ sapadi paricaryāṁ vidadhīta ||42

cirān mṛgyantīnāṁ paśuparamaṇīnāmapi kulair

alabdhaṁ kālindīpulinavipine {līnamaṇḍitaḥ} |

sadā lokollāsismitaparicitāsyaṁ sahacari

sphurantaṁ vīkṣiṣye punarapi kimagre murabhidam ||43

viṣādaṁ mā kārṣīdrutimavitatthavyāhṛtirasau

samāgantā rādhe dhṛtanavaśikhaṇḍastava sakhā |

iti brūte yasyāṁ śukamithunamindrānujakṛte

yadābhīrivṛndairupadhṛtamabhūduddhavakare ||44

ghanaśyāmā bhrāmyaty upari hariharmasya śikhibhiḥ

kṛtastotrā mugdhairagururacitā dhūmalatikā |

tadālokāddhīra sphurati tava cen mānasarucir

jitaṁ tarhi svairaṁ jalasahanivāsapriyatayā ||45

tato madhye kakṣaṁ prati navagavākṣastavakinaṁ

calanmuktālambasphuritamamalastambhanivaham |

bhavān draṣṭā hemollikhitadaśamaskandhacarito-

llasadbhittiprāntaṁ muravijayinaḥ kelinilayam ||46

alinde yasyāste marakatamayī yaṣṭiramalā

śayāluryāṁ rātrau madakalakalāpī kalayati |

nirāṭaṅkastsyāḥ śikharamadhiruhya śramanudaṁ

pratīkṣethā bhrātarvaramavasaraṁ yādavapateḥ ||47

niviṣṭaḥ palāṅke mṛdulataratulīdhavalite

trilokalakṣmīṇāṁ kakudi darasātīkṛtatanūḥ |

amandaṁ pūrṇendupratimamupadhānaṁ pramudito

nidhāyāgre tasminn upahitakaphonidvayabharam ||48

udañcat kālindīsalilasubhagaṁ bhāvukaruciḥ

kapolāntaḥ prekṣyanmaṇimakaramudrāmadhurimā |

vasānaḥ kauśeyaṁ jitakanakalakṣmī parimalaṁ

mukundaste sākṣāt pramadasudhayā sekṣyati dṛśoḥ ||49

vikadruḥ paurāṇīrakhilakulavṛddho yadupater

adūrādāsīno madhurabhanitīrgāsyati sadā |

purastādābhīrīgaṇabhayadanāmā sa kaṭhino

maṇistambhālambī kurukulakathāṁ saṅkalayitā ||50

śinīnāmuttaṁsaḥ kalitakṛtavarmāpy ubhayataḥ

praṇeṣyate bālavyajanayugalāndolanavidhim |

sa jānubhyāmaṣṭāpadabhuvanamavaṣṭabhya bhavitā

guroḥ śiṣyo nūnaṁ padakamalasaṁvāhanarataḥ ||51

vihaṅgendro yugmīkṛtakarasarojo bhuvi puraḥ

kṛtāsaṅgo bhāvī prajavini nirdeśe.arpitamanāḥ |

chadadvandve yasya dhvanati mathurāvāsibaṭavo

vyadasyante sāmasvarajanitamanyonyakalaham ||52

na nirvaktuṁ dāmodarapadakaniṣṭhāṅgulinakha-

dyutīnāṁ lāvaṇyaṁ bhavati caturāsyo.api caturaḥ |

tathāpi strīprajñāsulabhataralatvādahamasau

pravṛttā tanmūrtistavaratimahāsāhasavaśe ||53

virājante yasyavrajaśiśukulasteyavikala-

svayambhūcūḍāgrairlulitaśikharāḥ pādanakharāḥ |

kṣaṇaṁ yān ālokya prakaṭaparamānandavivaśaḥ

sa devarṣirmuktān api tanubhṛtaḥ śocati bhṛśam ||54

sarojānāṁ vyūhaḥ śriyamabhilaṣan yasya padayo-

ryayau rāgāḍhyānāṁ vidhuramudavāsavratavidhim |

himaṁ vande nīcairanucitavidhānavyasanināṁ

yadeṣāṁ prāṇāntaṁ damanamanuvarṣaṁ praṇayati ||55

rucīnamullāsairmarakatamayasthūlakadalī-

kadambāhaṁkāraṁ kavalayati yasyoruyugalam |

yadālānastambhadyūutimavalalambe kalavatāṁ

madāduddāmānāṁ paśuparamaṇīcittakariṇīm ||56

sakhe yasyābhīrīnayanasapharījīvanavidhau

nidānaṁ gāmbhīryaprasarakalitā nābhisarasī |

yataḥ kalpasyādau sajalajanakotpattivaḍabhī-

gabhīrāntaḥ kakṣādhṛtabhuvanamambhoruhamabhūt ||57

dyutiṁ dhatte yasya trivalilatikāsaṅkaṭataraṁ

sakhe dāmaśreṇīkṣapaṇaracanābhijñamudaram |

yaśodā yasyāntaḥ suranarabhujaṅgaiḥ parivṛtaṁ

mukhadvārā vāradvayamavaluloke tribhuvanam ||58

urau yasya sphāraṁ sphurati vanamālāvalayitaṁ

vitanvānaṁ tanvījanamanasi sadyo manasijam |

marīcībhiryasmin ravinivahatulyo.api vahate

sadā khadyotābhāṁ bhuvanamadhuraḥ kaustubhamaṇiḥ ||59

samantādunmīladvalabhidupalastambhayugala-

prabhājaitraṁ keśidvijadalitakeyūralalitam |

madaklāmyadgopīpaṭalahaṭakaṇṭhagrahaparaṁ

bhujadvandva,ṁ yasya sphuṭasurabhigandhaṁ vijayate ||60

jihīte sāmrājyaṁ jagati navalāvaṇyalaharī

parīpākasyāntarmuditamadanāveśamadhuram |

naṭadbhrūvallīkaṁ smitanavasudhākelisadanaṁ

sphuranmuktāpaṅktipratimaradanaṁ yasya vadanam ||61

kimebhirvyāhāraiḥ kalaya kathayāmi sphuṭamahaṁ

sakhe niḥsandehaṁ paricayapadaṁ kevalamidam |

parānando yasmin nayanapadavībhrāji bhavitā

tvayā vijñātavyā madhurarava so.ayaṁ madhuripuḥ ||62

vilokethāḥ kṛṣṇaḥ madakalamarālīratikalā-

vimugdha vyāmugdhaṁ yadi puravadhūvibhramabharaiḥ |

tadā nāsmān grāmyāḥ pravaṇapadavīṁ tasya gamayeḥ

sudhāpūrṇaṁ cetaḥ kathamapi na takraṁ mṛgayate ||63

yadā vṛndāraṇyasmaraṇalaharīheturamaṇaṁ

pikānāṁ veveṣṭi pratiharitamuccaiḥ kuhurutam |

vahante vā vātāḥ sphurati girimallīparimalā-

stadaivāsmākīnāṁ giramupaharethā murabhidi ||64

purātiṣṭhan goṣṭhān nikhilaramaṇībhyaḥ priyatayā

bhavān yasyāṁ gopīramaṇa vidadhe gauravabharam |

sakhī tasyā vijñāpayati lalitā dhīralalita

praṇamya śrīpādāmbujakanakapīṭhīparisare ||65

prayatnādābālyaṁ navakamalinīpallavakulai-

stvayā bhūyo yasyāḥ kṛtamahaha saṁvardhanamabhūt |

cirādūdhobhāraṁ sphuraṇaparamākrāntajaghanā

babhūva praṣṭhauhī muramathana seyaṁ kapalikā ||66

samīpe nīpānāṁ tricaturadalā hanta gamitā

tvayā yā mākandapriyasahacarībhāvaniyatim |

iyaṁ sā vāsantī galadamalamādhvīkapaṭalī-

miṣādagre gopīramaṇa rudatī rodayatī naḥ ||67

prasūto devakyā madhumathana yaḥ ko.api puruṣaḥ

sa yāto gopālābhyudayaparamānandavasatim |

dhṛto yo gāndhinyā kaṭhinajaṭhare samprati tataḥ

samantādevāstaṁ śiva śiva gatā gokulakathā ||68

ariṣṭenoddhatāḥ paśupasudṛśo yāti vipadaṁ

tṛṇāvartākrānto racayati bhayaṁ catvaracayaḥ |

amī vyomībhūtā vrajavasatibhūmī parisarā

vahante santāpaṁ murahara vidūraṁ tvayi gate ||69

tvayā nāgantavyaṁ kathamapi hare goṣṭhamadhunā

latā śreṇī vṛndāvanabhuvi yato.abhūdviṣamayī |

prasūnānāṁ gandhaṁ madhumathana tadā vātanihitaṁ

bhajan sadyo mūrcchāṁ vahati nivaho gopasudṛśām ||70

kathaṁ saṅgo.asmābhiḥ saha samucitaḥ samprati hare-

rayaṁ grāmyā nāryastvamasi nṛpakanyārcitapadaḥ |

gataḥ kālo yasmin paśuparamaṇīsaṅgamakṛte

bhavān vyagrastasthau tamasi gṛhavāṭiviṭapini ||71

vayaṁ tyaktāḥ svāmin yadi tava kiṁ dūṣaṇamidaṁ

nisargaḥ śyāmānāmayamatitarāṁ duṣpariharaḥ |

kuhūkaṇṭhairaṇḍāvadhi saha nivāsāt paricitā

visṛjyante sadyaḥ kalitanavapakṣairvalibhujaḥ ||72

ayaṁ pūrvo raṅgaḥ kila paricito yasya tarasā

rasādākhyātavyaṁ parikalaya tan nāṭakamidam |

mayā praṣṭavyo.asi prathamamiti vṛndāvanapate

kimāhā rādheti smarasi hatakaṁ varṇayugalam ||73

aye kuñjadroṇīkuharagṛhamedhin kimadhunā

parokṣaṁ vakṣyante paśuparamaṇīdurniyatayaḥ |

pravīṇā gopīnāṁ tava caraṇapadme.api yadiyaṁ

yayau rādhā sādhāraṇasamucitapraśnapadavīm ||74

tvayā goṣṭhaṁ goṣṭhītilaka kila cedvismṛtamidaṁ

na tūrṇaṁ dhūmorṇāpatirapi vidhatte yadi kṛpām |

aharvṛndaṁ vṛndāvanakusumapālīparimalair

darālokaṁ śokāspadamiva kathaṁ neṣyati sakhī ||75

taraṅgaiḥ kurvāṇā śamanabhaginīlāghavamasau

nadīṁ kāṁcidgoṣṭhe nayanajalapūrairajanayat |

itīvāsyā dveṣādabhimatadaśāprārthanamayīṁ

murāre vijñaptiṁ niśamayati mānī na śamanaḥ ||76

kṛtākṛṣṭikrīḍaṁ kimapi tava rūpaṁ mama sakhī

sakṛddṛṣṭvā dūrādahitahitabodhojjhitamatiḥ |

hatā seyaṁ premānalamanu viśantī sarabhasaṁ

pataṅgīvātmānaṁ murahara muhurdāhitavatī ||77

mayā vācyaḥ kiṁ vā tvamiha nijadoṣāt paramasau

yayau mandā vṛndāvanakusumabandho vidhuratām |

yadarthaṁ duḥkhāgnirvikṛśati tamadyāpi hṛdayān

na yasmāddurmedhā lavamapi bhavantaṁ davayati ||78

trivakrāho dhanyā hṛdayamiva te svaṁ puramasau

samāsādya svairaṁ yadiha vilasantī nivasati |

dhruvaṁ puṇyabhraṁśādajani saraleyaṁ mama sakhī

praveśastatrābhūt kṣaṇamapi yadasyā na sulabhaḥ ||79

kimāviṣṭā bhūtaiḥ sapadi yadi vākrūraphaṇinā

kṣatāpasmāreṇa cyutamatirakasmāt kimapatat |

iti vyagrairasyāṁ gurubhirabhitaḥ kīcakarava-

śravādaspandāyāṁ murahara vikalpā vidadhire ||80

navīneyaṁ sampratyakuśalaparīpākalaharī-

nirīṇarti svairaṁ mama sahacarīcittakuhare |

jagannetraśreṇīmadhuramathurāyāṁ nivasata-

ścirādārtā vārtāmapi tava yadeṣā na labhate ||81

janān siddhādaśān namati bhajate māntrikagaṇān

vidhatte śuśrūṣāmadhikavinayenauṣadhavidām |

tvadīkṣādīkṣāyai paricarati bhaktyā girisutāṁ

manīṣā hi vyagrā kimapi śubhahetuṁ na manute ||82

paśūnāṁ pātāraṁ bhujagaripuputrapraṇayinaṁ

smarodvardhikrīḍaṁ niviḍaghanasāradyutiharam |

sadābhyarṇe nandīśvaragiribhuvo raṅgarasikaṁ

bhavantaṁ kaṁsāre bhajati bhavadāptyai mama sakhī ||83

bhavantaṁ santaptā vidalitatamālāṅkurarasai-

rvilikhya bhrūbhaṅgīkṛtamadanakodaṇḍakadanam |

nidhāsayantī kaṇṭhe tava nijabhujāvallarīmasau

dharanyāmunmīlajjāḍimaniviḍāṅgī viluṭhati ||84

kadācin mūḍheyaṁ niviḍabhavadīyasmṛtimadā-

damandādātmānaṁ kalayati bhavantaṁ mama sakhī |

tathāsyā rādhāyā virahadahanākalpitadhiyo

murāre duḥsādhyā kṣaṇamapi na bādhā viramati ||85

tvayā santāpānāmupari parimuktātirabhasā-

didānīmāpede tadapi tava ceṣṭāṁ priyasakhī |

yadeṣā kaṁsāre bhidurahṛdayaṁ tvāmavayati

satīnāṁ mūrdhanyā bhidurahṛdayābhūdanudinam ||86

samakṣaṁ sarveṣāṁ viharasi madādhipraṇayinām

iti śrutvā nūnaṁ gurutarasamādhiṁ kalayati |

sadā kaṁsārāte bhajasi yamināṁ netrapadavīm

iti vyaktaṁ sajjībhavati yamamālocitumapi ||87

murāre kālindīsaliladaladindīvararuce

mukunda śrīvṛndāvanamadana vṛndārakamaṇe |

vrajānandin nandīśvaradayita nandātmaja hare

sadeti krandantī parijanaśucaṁ kandalayati ||88

samantāduttaptastava virahadāvāgniśikharayā

kṛtodvegaḥ pañcāśugamṛgayuvedha vyatikaraiḥ |

tanūbhūtaṁ sadyastanuvanamidaṁ hāsyati hare

haṭhādadya śvo vā mama sahacarīprāṇahariṇaḥ ||89

payorāśisphītatviṣi himakarottaṁsamadhure

dadhāne dṛgbhaṅgyā smaravijayirūpaṁ mama sakhī |

hare dattasvāntā bhavati tadimāṁ kiṁ prabhavati

smaro hantuṁ kintu vyathayati bhavān eva kutukī ||90

vijānīme bhāvaṁ paśuparamaṇīnāṁ yadumaṇe

na jānīmaḥ kasmāt tadapi tava māyā racayati |

samantādadhyātmaṁ yadiha pavanavyādheralapa-

dbalādasyāstena vyasanakulameva dviguṇitam ||91

gurorantevāsī sa bhajati yadūnāṁ sacivatāṁ

sakhīyaṁ kālindī kila bhavati kālasya bhaginī |

bhavedanyaḥ ko vā narapatipure matparicito

daśāmasyāḥ śaṁsan yadutilaka yastvāmanunayet ||92

viśīrṇāṅgīmantarvraṇaviluṭhanādutkalikayā

parītāṁ bhūyasyā satatamuparāgavyatikarām |

paridhvastāmodāṁ viramitasamastālikutukāṁ

vidho pādasparśādapi sukhaya rādhākumudinīm ||93

vipattibhyaḥ prāṇān kathamapi bhavatsaṅgamasukha-

spṛhādhīnā śaure mama sahacarī rakṣitavatī |

atikrānte sampraty avadhidivase jīvanavidhau

hatāśā niḥśaṅkaṁ vitarati dṛśau cutamukule ||94

pratīkārārambhaślathamatibhirudyatpariṇate-

rvimuktāyā vyaktasmarakadanabhājaḥ parijanaiḥ |

amuñcantī saṅgaṁ kuvalayadṛśaḥ kevalamasau

kalādadya prāṇān avati bhavāśāsahacarī ||95

aye rāsakrīḍārasika mama sakhyāṁ navanavā

purā baddhā yena praṇayalaharī hanta gahanā |

sa cen muktāpekṣastvamapi dhig imāṁ tulaśakalaṁ

yadetasyā nāsānihitamidamadyāpi calati ||96

mukunda bhrāntākṣī kimapi yadasaṁkalpitaśataṁ

vidhatte tadvaktuṁ jagati manujaḥ kaḥ prabhavati |

kadācit kalyāṇī vilapati ya utkaṇṭhitamati-

stadākhyāmi svāmin gamaya makarottaṁsapadavīm ||97

abhūt ko.api premā mayi murariporyaḥ sakhi purā

parāṁ karmāpekṣāmapi tadavalambān na gaṇayet |

tathedānīṁ hā dhik samajani taṭasthaḥ sphuṭamahaṁ

bhaje lajjāṁ yena kṣaṇamapi punarjīvitumapi ||98

garīyān me premā tvayi paramiti snehalaghutā

na jīviṣyāmīti praṇayagarimakhyāpanavidhiḥ |

kathaṁ nāyāsīti smaraṇaparipāṭīprakaṭanaṁ

harau sandeśāya priyasakhi na me vāgavasaraḥ ||99

amī kuñjaḥ pūrvaṁ na mama dadhire kāmapi mudaṁ

drumālīyaṁ cetaḥ sakhi na katiśo nanditavatī |

idānīṁ paśyaite yugapadapatāpaṁ vidadhate

prabho muktopekṣe bhajati na hi ko vā vimukhatām ||100

kadā premonmīlanmadanamadirākṣī samudayāt

balādākarṣantaṁ madhuramuralīkākalikayā |

muhurbhrāmyaccillīculukitakulastrīvratamahaṁ

vilokeyaṁ līlāmadamiladapāṅgī murabhidam ||101

yayau kālaḥ kalyāṇy adhikalitakelī parimalāṁ

vilāsārthī yasminn acalakuhare līnavapuṣam |

sa māṁ dhṛtvā dhūrtaḥ kṛtakapaṭaroṣāṁ sakhi haṭhā-

dakārṣīdākarṣann urasi śaśilekhāśatavṛtām ||102

rāṇadbhṛṅgaśreṇīsuhṛdi śaradārambhamadhure

vanānte cāndrībhiḥ kiraṇalaharībhirdhavalite |

kadā premoddaṇḍasmarakalahavaitaṇḍikamahaṁ

kariṣye govindaṁ niviḍabhujabandhapraṇayinam ||103

mano me hā kaṣṭaṁ jvalati kimahaṁ hanta karavai

na pāraṁ nāvāraṁ kimapi kalayāmy asya jaladheḥ |

iyaṁ vande mūrdhnā sapadi tamupāyaṁ kathaya māṁ

{patāmṛṣye} yasmāddhṛtikaṇikayāpe kṣaṇikayā ||104

prayāto māṁ hitvā yadi kaṭhinacūḍāmaṇirasau

paryātu svacchandaṁ mama samayadharmaḥ kila gatiḥ |

idaṁ soḍhuṁ kā vā prabhavati yataḥ svapnakapaṭā-

dihāyāto vṛndāvanabhuvi kalān māṁ ramayati ||105

anaucityaṁ tasya vyathayati mano hanta mathurāṁ

tvamāsādya svairaṁ capalahṛdayaṁ vāraya harim |

sakhi svapnārambhe punarapi yathā vibhrama madā-

dihāyāto dhūrtaḥ kṣapayati na me kiṅkiniguṇam ||106

ayi svapno dūre viramatu samakṣaṁ śṛṇu haṭhā-

daviśvastā mā bhūriha sakhi manovibhramadhiyā |

vayasyaste govardhanavipinamāsādya kutukā-

dakāṇḍe yadbhūyaḥ smarakalahapāṇḍityamatanot ||107

amarṣāddhāvantīṁ gahanakuhare sūcitapathāṁ

tulākoṭikvānaiścakitapadapātadviguṇitaiḥ |

vidhīrṣan māṁ harṣottaralanayanāntaḥ sa kutukī

na vaṁśīmajñāsīdbhuvi karasarojādvigalitām ||108

aśaktāṁ gantavye kalitanavacelāñcalatayā

latālībhiḥ puṣpasmitaśavalitābhirvirudatīm |

parīhāsārambhī priyasakhi sa māṁ lambitamukhīṁ

prapede cumbāya sphuradadharabimbastava sakhā ||109

tato.ahaṁ dhammille sthagitamuralīkā sakhi śanai-

ralīkāmarṣeṇa bhramadaviralabhrūrudacalam |

kacākṛṣṭikrīḍākramaparicite cauryacarite

harirlabdhopādhiḥ prasabhamanayan māṁ giridarīm ||110

kadācidvāsantīkuharabhuvi dhṛṣṭaḥ sarabhasaṁ

hasan pṛṣṭhālambī sthagayati karābhyāṁ mama dṛśau |

didhīrṣau jāterṣyaṁ mayi sakhi tadīyāṅguliśikhāṁ

na jāne kutrāyaṁ vrajati kitavānāṁ kila guruḥ ||111

atīteyaṁ vārtā viramatu puraḥ paśya sarale

vayasyaste so.ayaṁ smitamadhurimonmṛṣṭavadanaḥ |

bhujastambhollāsādabhimataparīrambharabhasaḥ

smarakrīḍāsindhuḥ kṣipati mayi bandhukakusumam ||112

taduttiṣṭha vrīḍāvati niviḍamuktālatikayā

vadhānemaṁ dhūrtaṁ sakhi madhupurīṁ yāti na yathā |

iti premonmīladbhavadanubhavārūḍhajaḍimā

sakhīnāmākrandaṁ na kila katiśaḥ kandalayati ||113

aho kaṣṭ.aṁ bālyādahamiha sakhīṁ duṣṭahṛdayā

muhurmānagranthiṁ sahajasaralāṁ grāhitavatī |

tadārambhādgopīgaṇaratiguro nirbharamasau

na lebhe lubdhāpi tvadamalabhujastambharabhasam ||114

alinde kālindīkamalasurabhau kuñjavasate-

rvasantīṁ vāsantīnavaparimalodgāricikurām |

tvadutsaṅge nidrāsukhamukulitākṣīṁ punarimāṁ

kadāhaṁ seviṣye kiśalayakalāpavyajaninī ||115

dhṛtānandāṁvṛndāvanaparisare śāradaniśā-

vilāsollāsena glapitakavarīphullakusumām |

tava skandhopānte vinihitabhujāvallarimahaṁ

kadā kuñje līnā rahasi vihasiṣyāmi sumukhīm ||116

vidūrādāhartuṁ kusumamupayāmi tvamadhunā

purastīre tīre kalaya tulasīpallavamidam |

iti vyājādenāṁ viditabhavadīyasthitirahaṁ

kadā kuñje gopīramaṇa gamayiṣyāmi samaye ||117

iti śrīkaṁsāreḥ padakamalayorgokulakathāṁ

nivedya pratyekaṁ bhaja parijaneṣu praṇayitām |

nijāṅke kādambīsahacara vahan maṇḍanatayā

na yān uccaiḥ premapravaṇamanujagrāha bhagavān ||118

miladbhaṅgīṁ haṁsīramaṇa vanamālāṁ prathamato

mudā kṣemaṁ pṛcchann idamupaharethā mama vacaḥ |

ciraṁ kaṁsārāterurasi sahavāsapraṇayinīṁ

kimenāmenākṣīṁ guṇavati visasmāra bhavatī ||119

idaṁ kiṁ vā hanta smarasi rasike khaṇḍanaruṣā

parītāṅgī govardhanagirinitambe mama sakhī |

bhiyā sambhrāntākṣaṁ yadiha vicakarṣa tvayi balā-

dgṛhītvā vibhraśyan navaśikhiśikhaṁ gokulapatim ||120

tataḥ sambhāṣethāḥ śrutimakaramudrāmiti mudā

bhavatyāṁ kartavyaḥ kimiti kuśalapraśnajaḍimā |

rucismerā yā tvaṁ racayasi sadā cumbanakalām

apāṅgena spṛṣṭā sakhi murariporgaṇḍamukure ||121

nivāsaste devi śravaṇalatikāyāmiti dhiyā

prayatnāt tvāmeva praṇayahṛdayā yāmi śaraṇam |

parokṣaṁ vṛṣṇīnāṁ nibhṛtanibhṛtaṁ karṇakuhare

hareḥ kākūnmiśrāṁ kathaya sakhi rādhāvidhuratām ||122

parīrambhaṁ premṇā mama savinayaṁ kaustubhamaṇau

bruvāṇaḥ kurvīthāḥ patagavara vijñāpanamidam |

agādhā rādhāyāmapi tava sakhe vismṛtirabhūt

kathaṁ vā kalyāṇaṁ vahati tarale hi praṇayitā ||123

muhuḥ kūjatkāñcīmaṇivalayamañjīramuralī-

ravālambo bhrāmyadyuvatīkulagītaiḥ suramaṇe |

sa kiṁ sākṣādbhāvī punarapi harestāṇḍavarasai-

ramandaḥ kālindīpulinabhuvi tauryātrikabharaḥ ||124

navīnastvaṁ kambo paśuparamaṇībhiḥ paricayaṁ

na dhatse rādhāyāḥ guṇagarimagandho.api na kṛtī |

tathāpi tvāṁ yāce hṛdayanihitaṁ dohadamahaṁ

vahante hi klānte praṇayamavadātaprakṛtayaḥ ||125

gṛhītvā govindaṁ jaladhihṛdayānandana sakhe

sukhena śrīvṛndāvanaparisare nandatu bhavān |

kathaṁ vā te goṣṭhaṁ bhavatu dayitaṁ hanta balavān

yadetasmin veṇorjayati cirasaubhāgyamahimā ||126

iti premodgārapravaṇamanunīya kramavaśāṁ

parīvārān bhrātarniśamayati cāṇūramathane |

punaḥ kopodbhinnapraṇayacaṭulaṁ tasya nikaṭe

kathāmācakṣīthāḥ daśabhiravatārairvilasitām ||127

grahītuṁ tvāṁ premāmiṣaparivṛtaṁ cittavaḍiśaṁ

mahāmīna kṣipraṁ nādhita rasapūre mama sakhī |

vivekākhyaṁ chittvā guṇamatha tadagrāsi bhavatā

hatāśeyaṁ kiṁ vā śiva śiva vidhātuṁ prabhavati ||128

varākīyaṁ dṛṣṭvā subhagavapuṣo vibhramabharaṁ

tavābhyarṇaṁ bheje paramakutukollāsitamatiḥ |

tirodhāya svāṅgaṁ prakaṭayasi yat tvaṁ kaṭhinatāṁ

tadetat kiṁ na syāt tava kamaṭhamūrteḥ samucitam ||129

sadā kaṁsārate sphurati ciramadyāpi bhavataḥ

sphuṭaṁ kroḍākāre vapuṣi niviḍapremalaharī |

yataḥ sā sairandhrī malayaruhapaṅkapraṇayinī

tvayā kroḍīcakre paramarabhasādātmadayitā ||130

cirādantarbhūtā naraharimayī mūrtirabhita-

stadīyo vyāpārastava tu na yayau vismṛtipatham |

vinītaprahlādastvamiha paramakrūracarite

prasakto yadbhūyaḥ parahṛdayabhedaṁ janayasi ||131

yadātmānaṁ darpādagaṇitagururvāmana mudā

manorājyenāḍhyaṁ tvayi valitayā kalpitavatī |

prapede tasyedaṁ phalamucitameva priyasakhī

vidūre yat kṣiptā praṇayamayapāśe nigaḍitā ||132

iyaṁ nātha krūrā bhṛgupatanamakaṅkṣati tato

yadasyāṁ kaṭhināṁ tava samucitaṁ tadbhṛgupate |

asau te durbodhā kṛtiriha bhavadvismṛtipathaṁ

yato jātaḥ sākṣādgururapi sa nandīśvarapatiḥ ||133

nirānandā gāvaściramupasṛtā dūṣaṇakulaiḥ

kharāyante sadyo raghutilaka govardhanataṭīḥ |

virādhatvaṁ ghoṣo vrajati bhavadīyapravasanā-

didānīṁ mārīcaḥ sphuṭamiha narīṇarti paritaḥ ||134

prasannaḥ kālo.ayaṁ punarudayituṁ rāsabhajanai-

rvilāsinn adyāpi sphuṭamanaparādhā vayamapi |

vitanvānaḥ kāntiṁ vapuṣi śaradākāśavalitāṁ

kṛto na tvaṁ sīradhvaja bhajasi vṛndāvanamidam ||135

na rāgaṁ sarvajña kvacidapi vidhatte ratipatiṁ

muhurdveṣṭi drohaṁ kalayati balādiṣṭavidhaye |

ciraṁ dhyānāsaktā nivasati sadā saugatarati-

stathāpyasyāṁ haṁho sadayahṛdaya tvaṁ na dayase ||136

parikleśamlecchān samadamadhupālī madhurayā

nikṛntatrontapraṇayakalikākhaḍgalatayā |

tvamāsīnaḥ kalkinniha caturagopāhitaratiḥ

sadeśaṁ kurvīthāḥ pratimuditavīrādhikamidam ||137

iti premodghāṭasampuṭitavaco bhaṅgirakhilaṁ

tvamāvedya klidyan mukhaparisaro locanajalaiḥ |

tato govindasya prativacanamādhvīkapadapī-

mupāsīno dṛgbhyāṁ kṣaṇamavadhīthāḥ khagapate ||138

praṇetavyo dṛṣṭeranubhavapathaṁ nandatanayo

vidheyo gopīnāṁ bhuvanamahitānāmupakṛtiḥ |

iyaṁ yāmairgamyā catura mathurāpi tricaturai-

riti dvaidhaṁ nāntaḥ kalaya kalahaṁsīkulapate ||139

apūrvā yasyāntarvilasati mudā sāralaruci-

rvivektuṁ śakyete sapadi milite yena payasī |

kathaṁ kāraṁ yukto bhavatu bhavatastasya kṛtinā

vilambaḥ kādambīramaṇa mathurāsaṅgamavidhau ||140

prapannaḥ premāṇaṁ prabhavati sadā bhāgavatabhāk

parācīno janmāvadhibhavarasādbhaktimadhuraḥ |

ciraṁ ko.api śrīmān jayati viditaḥ śākaratayā

dhurīṇo dhīrāṇāmadhidharaṇi vaiyāsakiriva ||141

rasānāmādhārairaparicitadoṣaḥ sahṛdayai-

rmurārāteḥ krīḍāniviḍaghaṭanārūpamahitaḥ |

prabandho.ayaṁ bandhorakhilajagatāṁ tasya sarasāṁ

prabhorantaḥ sāndrāṁ pramadalaharīṁ pallavayatu ||142